Ylen työntekijää epäillään avunannosta Ylen toimittajan vainoamiseen, kertoo tutkinnanjohtaja Harri Saaristola Helsingin poliisista.

Poliisi epäilee Johan Bäckmania Ylen toimittajan Jessikka Aron vainoamisesta.

Ylen työntekijän epäillään auttaneen vainoamisjutussa.

Poliisin mukaan Ylen työntekijä on luovuttanut toimittajan olinpaikkaa ja työtehtävien hoitoa koskevia tietoja rikoskumppanilleen.

Ylen työntekijän epäillään luovuttaneen työpaikallaan saamiaan tietoja rikoskumppanilleen suomalaistoimittajan vainoamisjutussa. PASI LIESIMAA

Jutun pääepäiltynä on Johan Bäckman, jota poliisi epäilee Ylen toimittajan Jessikka Aron vainoamisesta ja törkeästä kunnianloukkauksesta.

Saaristola kertoo, että Ylen työntekijän epäillään käyttäneen työpaikalla saamiaan tietoja hyväksi poliisin epäilemässä suomalaistoimittajan vainoamisjutussa muun muassa luovuttamalla toimittajaa koskevia tietoja rikoskumppanilleen. Luovutetut tiedot ovat koskeneet esimerkiksi toimittajan olinpaikkaa ja työtehtävien hoitoa.

Bäckman on kansainvälisillä verkkosivuilla väittänyt Aroa muun muassa Yhdysvaltojen salaisen poliisin, Viron turvallisuuspoliisin ja Naton avustajaksi.

Saaristolan mukaan juttu siirtyy syyteharkintaan lähipäivinä. Aro ja Ylen uutisten vastaava päätoimittaja Atte Jääskeläinen eivät haluneet kommentoida asiaa.

Ylen HR-lakimies Sami Toiviainen kertoo Ylellä, että epäilty työntekijä vapautettiin tehtävistään heti kun tutkinta tuli yhtiön tietoon.

– Vasta aikanaan selviää, onko syyttämiskynnys ylittynyt ja asiaan palataan Ylessä, kun se on käsitelty loppuun, Toiviainen sanoo Ylellä.

STT ei julkaise rikoksesta epäiltyjen nimiä esitutkintavaiheessa, ellei kyse ole julkisuudessa tunnetuista henkilöistä.

Kytkökset Donetskiin

Bäckman on esiintynyt julkisuudessa muun muassa Venäjän ja Suomen välisten lapsiasiakiistojen yhteydessä, ja häntä siteerataan usein venäläisviestimissä. Vuonna 2014 Bäckman haki Suomen lapsiasiainvaltuutetuksi.

Vuonna 2013 Bäckmanin nimi tuli esiin muun muassa Venäjän uudet arvot -konferenssin yhteydessä. Nykyinen kansanedustaja Olli-Poika Parviainen (vihr) kielsi Tampereen apulaispormestarina konferenssin järjestämisen kaupungin tiloissa, koska tilaisuudella oli hänen mukaansa sen ohjelman perusteella homofobinen luonne. Bäckman olisi ollut yksi kirjastoon kaavaillun tilaisuuden puhujista.

Blogissaan Bäckman kutsuu ihmisiä taistelemaan niin sanotun Donetskin kansantasavallan vapaustaisteluun. Itä-Ukrainan Donetskin alueen kaakkoisosia hallitsee Venäjän tukema separatistiorganisaatio.

– Täällä Donetskin kansantasavalta, Uus-Venäjä. Tulkaa tänne, me odotamme teitä. Vapaustaistelu on vielä kesken, Bäckman kirjoittaa muun muassa Donetskin aluetta käsittelevässä blogissaan.

Bäckman toimii Venäjän strategisen tutkimuksen instituutissa RISIssä, jonka on katsottu kytkeytyvän Venäjän tiedustelupalveluun.

Myös MV:stä suurtutkinta

Jessikka Aro on yhtenä asianomistajana myös MV-julkaisuun liittyvässä suurtutkinnassa. Helsingin käräjäoikeus määräsi viime viikolla MV-lehden päätoimittajaksi itseään kutsuvan Ilja Janitskinin vangittavaksi poissaolevana.

Janitskinia epäillään kiihottamisesta kansanryhmää vastaan, törkeästä kunnianloukkauksesta, rahankeräysrikoksista, rahapelirikoksista, laittomasta uhkauksesta, salassapitorikoksesta sekä tekijänoikeusrikoksista.

Syyttäjä Heikki Wendorf sanoi vangitsemisistunnon jälkeen, että Janitskinista annetaan eurooppalainen pidätysmääräys. Käytännössä kyse on nopeutetusta luovutusmenettelystä.